Rådets konklusioner om datateknologier

Til at forbedre »bedre regulering«

(2021/C 241/04)

RÅDET FOR DEN EUROPÆISKE UNION,

1. ERKENDER, at genopretning efter virkningerne af covid-19-pandemien er en økonomisk og social udfordring, som EU står over for, og GENTAGER, at for at kunne klare denne udfordring skal EU’s reguleringsramme være så konkurrencedygtig, effektiv, sammenhængende, forudsigelig, innovationsvenlig, fremtidssikret, bæredygtig og robust som muligt (1);

2. ANERKENDER, at bedre regulering skal stå højt på dagsordenen og have en global og overordnet tilgang for at bidrage til vækst, konkurrenceevne, social velfærd og blandt andet til Unionens grønne og digitale omstilling og et velfungerende indre marked;

3. GENTAGER, at bedre regulering er en af de vigtigste drivkræfter for bæredygtig og inklusiv økonomisk vækst, idet den fremmer konkurrenceevne og innovation, muliggør digitalisering og jobskabelse samt øger gennemsigtighed og offentlig støtte til EU-lovgivning; HENVISER i denne forbindelse TIL Rådets konklusioner fra december 2014 (2), maj 2016 (3), november 2018 (4), november 2019 (5) og februar og november 2020 (6); MINDER OM Europa-Parlamentets, Rådets og Kommissionens fælles ansvar for at opnå EU-lovgivning af høj kvalitet som anerkendt af de tre institutioner i den interinstitutionelle aftale om bedre lovgivning (7);

4. ANERKENDER, at EU og dets medlemsstater står over for konstante og undertiden disruptive miljømæssige, teknologiske og samfundsmæssige ændringer, og at EU-lovgivningen og støtteprocedurerne skal være i stand til at tilpasse sig disse ændringer og være forberedt på nye udfordringer;

5. UNDERSTREGER, at datateknologier kan bidrage til mere virkningsfulde og effektive, mindre tidskrævende og mere robuste konsekvensanalyser, evalueringer og fremsyn til støtte for lovgivning af høj kvalitet, der kan tilpasses og er mindre byrdefuld;

6. BEMÆRKER Kommissionens meddelelse »Bedre regulering: Vi gør status og fastholder engagementet« fra april 2019 (8), hvori det hedder, at »Værktøjerne til bedre regulering anvendes i en verden i konstant forandring, hvor de politiske udfordringer og prioriteter hele tiden udvikler sig. (...) Det er i denne stadig mere komplekse verden mere og mere vigtigt at forstå de tværsektorielle virkninger og identificere mulighederne for synergier med henblik på at udvikle og gennemføre de relevante politiske løsninger i hele den politiske beslutningsproces, fra evaluerings- til gennemførelsesfasen« (9); NOTERER SIG desuden Kommissionens meddelelse »Kunstig intelligens for Europa« fra april 2018 (10), »En europæisk strategi for data« fra februar 2020 (11), »Hvidbog om kunstig intelligens« fra februar 2020 (12), Rådets konklusioner »Europas digitale fremtid i støbeskeen« fra juni 2020 (13) samt forslaget til forordning om harmoniserede regler for kunstig intelligens (retsakten om kunstig intelligens) (14) fra april 2021;

Fremtidssikret og robust lovgivning

7. STØTTER Kommissionens fortsatte tilsagn om at levere virkningsfuld, effektiv, fremtidssikret og teknologineutral lovgivning efter principperne for bedre regulering med henblik på at fremme EU’s økonomis konkurrenceevne og modstandsdygtighed, social velfærd og det indre markeds funktion, styrke EU’s førende position inden for grøn og digital omstilling og respektere Den Europæiske Unions værdier og fremtidige generationers evne til at udvikle sig;

8. OPFORDRER Kommissionen TIL at øge sin indsats for at inddrage offentligheden og interessenter, navnlig mikrovirksomheder og små og mellemstore virksomheder, i anvendelsen af tænk småt først-princippet i beslutningsprocessen for at sikre, at EU-lovgivningen er klar, giver de forventede fordele og ikke skaber unødvendige byrder, samtidig med at den også er fremtidssikret og innovationsvenlig; BEMÆRKER, at digitale værktøjer kan være en hjælp ved indsamling og analyse af interessenters bidrag;

Evidensbaseret beslutningstagning

9. FREMHÆVER, at en solid, evidensbaseret beslutningsproces er et centralt krav for at kunne foregribe potentialet i og risiciene ved nye teknologier og for at kunne reagere på klimaændringer;

10. BEMÆRKER behovet for pålidelige data af høj kvalitet, som Kommissionen med tiden indsamler i samarbejde med medlemsstaterne, med henblik på konsekvensanalyser, evalueringer og fremsyn på EU-plan; ANMODER Kommissionen OM at forbedre sin evne til regelmæssigt at ajourføre og maksimere åbenheden og (gen)anvendelsen af foreliggende data, der er relevante for en sund, evidensbaseret beslutningsproces;

Datateknologier, der støtter bedre regulering

11. ANMODER Kommissionen og medlemsstaterne OM at anvende datateknologier til at støtte lovgivningsprocessen, navnlig de kvalitative og kvantitative aspekter af konsekvensanalyser, håndhævelse og overholdelse, og bidrage til at identificere byrdemindskelsespotentialet i ny og gældende EU-lovgivning samt støtte udarbejdelsen af mere teknologineutral, målrettet og fremtidssikret lovgivning af høj kvalitet;

12. ANERKENDER, at datateknologier kan bidrage til at forbedre risikovurderingen ( 15 ) og gøre reguleringen mere lydhør over for en verden i hastig forandring samt mere målrettet borgernes, forvaltningernes og virksomhedernes behov, opfattelser og forventninger;

13. ANMODER Kommissionen og medlemsstaterne OM at tilstræbe en menneskecentreret tilgang på grundlag af EU’s værdier og grundlæggende rettigheder, når de anvender datateknologier såsom kunstig intelligens, med henblik på i så høj grad som muligt at sikre anvendelse af datakilder og -metoder af høj kvalitet, at formulere og håndhæve etiske standarder under behørig hensyntagen til centrale principper samt sørge for borgernes sikkerhed og opfylde deres berettigede forventninger og at styre de risici, der er forbundet med databeskyttelse, -hemmelighed og -integritet, for at sikre ikkeforskelsbehandling og menneskelig værdighed;

14. FREMHÆVER betydningen af samarbejde på EU-plan og nationalt og regionalt plan om anvendelse af datateknologier til at forbedre EU’s politikcyklus, herunder gennemførelsesfasen, og bidrage til Den Europæiske Unions bestræbelser på at positionere sig som førende på verdensplan i en dataøkonomi;

15. OPFORDRER TIL, at der oprettes fælles europæiske dataområder, jf. Kommissionens meddelelse »En europæisk strategi for data« fra februar 2020 ( 16 ) , som bør være enkle og bygge på interoperable værktøjer for at sikre en hurtig og effektiv anvendelse, således at data, hvis det er muligt, og hvor det er hensigtsmæssigt, kan samles og deles af medlemsstaterne for at forbedre anvendelsen af værktøjer til bedre regulering, samtidig med at der sørges for robust sikkerhed og databeskyttelse i overensstemmelse med EU-retten;

16. FREMHÆVER, at oplysninger fra den offentlige sektor bør være offentligt tilgængelige, når som helst det er muligt og hensigtsmæssigt, for at fremme gennemsigtighed og genanvendelse af data i overensstemmelse med direktivet om åbne data ( 17 ) og den generelle forordning om databeskyttelse ( 18 ) , især for at forbedre konsekvensanalyser, evalueringer og fremsyn på EU-plan;

17. OPFORDRER TIL en fælles indsats for at styrke Europas modstandsdygtighed og levere bedre politikker og en mere fremtidssikret, innovationsvenlig, forudsigelig, konsekvent og effektiv reguleringsramme, der er i stand til at opnå konkrete resultater, navnlig i forbindelse med den økonomiske og sociale genopretning efter covid-19;

18. OPFORDRER Kommissionen TIL at medtage anvendelse af datateknologier i dens værktøjskasse til bedre regulering for at støtte lovgivningstrin fra konsekvensanalyser til aktiviteterne i programmet for målrettet og effektiv regulering (Refit);

19. ANMODER Kommissionen og medlemsstaterne OM at samles på EU-plan for at overveje, hvordan anvendelse af datateknologier til støtte for datadreven lovgivning af høj kvalitet, der er digital som udgangspunkt, kan fremmes under behørig hensyntagen til den overordnede ramme for bedre regulering.

(1) 13026/20.

(2) 16000/14.

(3) 9580/16.

(4) 14137/18.

(5) 14656/19.

(6) 6232/20 og 13026/20.

(7) Interinstitutionel aftale mellem Europa-Parlamentet, Rådet for Den Europæiske Union og Europa-Kommissionen om bedre lovgivning (betragtning 2).

(8) 8648/19 + ADD 1.

(9) Side 4, første afsnit.

(10) 8507/18 + ADD 1.

(11) 6250/20.

(12) 6266/20.

(13) 8711/20.

(14) ST 8115/21 + ADD 1 – 5.

(15) Værktøjskassen til bedre regulering, værktøj nr. 15.

(16) 6250/20.

(17) Europa-Parlamentets og Rådets direktiv (EU) 2019/1024 af 20. juni 2019 om åbne data og videreanvendelse af den offentlige sektors informationer (EFT L 172 af 26.6.2019, s. 56).

(18) Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (generel forordning om databeskyttelse) (EFT L 119 af 4.5.2016, s. 1).